Касьцёл Адведзінаў Найсьвяцейшай Панны Марыі (Альковічы)

Касьцёл Адведзінаў Найсьвяцейшай Панны Марыі — каталіцкі храм у цэнтры в. Альковічы (Вялейскі раён). Пабудаваны ў 1897—1902 гадох. Помнік архітэктуры нэаготыкі. У 1699 годзе ў Альковічах была пабудаваная драўляная каталіцкая капліца з выявай Панны Марыі. У 1722 годзе біскуп Аляксандр Гараін, які валодаў Альковічамі, пабудаваў на свае сродкі драўляны касьцёл Раства Божай мацi. У другой палове XVIII стагодьдзя парафія ў Альковічах атрымала статус самастойнай. У гэты перыяд храм меў памеры 26х11 мэтраў, побач з храмам стаяла асобная двух'ярусная драўляная званіца. У 1761 годзе манахі з ордэна кармелітаў заснавалі пры касьцёле шпiталь. У 1754 быў пабудаваны новы касьцёл у стылі нэаклясіцызм з шасьцікалонным порцікам і двух'яруснай вежай. У 1886 годзе пробашчам Альковіцкай парафіі быў ксёндз Гаспер Якубоўскі. У 1897—1902 гадох побач са старым касьцёлам ішло ўзьвядзеньне нэагатычнага каменнага храма, асьвечанага ў 1905 годзе ў гонар Наведвання Найсвяцейшай Панны Марыi. Стары драўляны храм не захаваўся. У 1915 годзе пробашчам Альковіцкага касьцёла Вілейскага дэканата быў Мячыслаў Петржыкоўскі. У 1950 годзе храм быў зачынены Савецкiмi ўладамi, будынак выкарыстоўваўся, як збожжасховішча. У 1969 годзе дах касьцёлу пацярпеў ад пажару, пазьней быў адрамантаваны. У 1989 годзе храм Адведзiнаў быў вернуты Каталіцкай царкве, адрэстаўраваны і цяпер служыць дзеючым каталіцкім храмам. Яго прыхаджанамі з'яўляюцца ня толькі жыхары саміх Альковічаў, але і суседніх вёсак. Архітэктура Касьцёл уяўляе сабой трохнэфны аднавежавы храм сымэтрычнай аб’ёмна-прасторавай кампазыцыі з трохграннай высокай апсыдай, да якой прымыкаюць невысокія сакрысьціі. Апсыда і бакавыя фасады па вуглах умацаваныя ступеньчатымі контрфорсамі. Вежа шмат'ярусная (завяршэньне не захавалася). Ніжні ярус вылучаны стральчатым парталам галоўнага ўваходу з вімпэргам, над якім вялікае акно-«ружа». Другі ярус аддзелены ад ніжняга цагляным накладным арнамэнтам паміж двума карнізамі. Тарэц алтарнай часткі завершаны трохвугольным шчытом зь невялікай вежачкай. Вокны касьцёлу стральчатыя, розныя па шырыні і вышыні. Сьцены дэкарыраваныя аркатурнымі паясамі сухарыкаў, нішамі. Унутраная прастора перакрытая стральчатым скляпеньнем (захавалася часткова), якое падтрымліваюць шматслойныя калёны і пілястры. Калёны завершаныя керамічнымі плітамі з выявамі лісьця і пладоў вінаграду. На хорах — арган, упрыгожаны драўлянай разьбой з гатычнымі матывамі ў кампазыцыі і дэкоры. Глядзіце таксама Вялейскі дэканат Літаратура «Архітэктура Беларусі. Энцыклапедычны даведнік», Менск 1993 Вонкавыя спасылкі Касьцёл Адведзінаў Найсьвяцейшай Панны Марыі , Radzima.org Касьцёл Адведзінаў Найсьвяцейшай Панны Марыі (рас.) на Глёбус Беларусі касьцёл на сайце catholic.by